ועדת הכספים, כנסת 20, פרוטוקול מספר 959, 2018-02-14 09:40

יצחק וקנין: אני מתכבד לפתוח את ישיבת ועדת הכספים.

יצחק וקנין: היום יום רביעי, כ"ט בשבט התשע"ח, 14 בפברואר 2018.

יצחק וקנין: על סדר היום התקשרות חברת הנסיעות הממשלתית "ענבל" בהסכם לאספקת מערכות טכנולוגיות של שירותי תיירות בשווי מאות אלפי שקלים (ובמחזור של מיליוני שקלים) בפטור ממכרז, מזה למעלה מעשר שנים.

יצחק וקנין: הנושא הועלה על ידי מיקי לוי.

יצחק וקנין: אם הוא יכנס, בסדר, אם לא, אני אמשיך.

יצחק וקנין: בהתאם לסעיף 60(ג) לתקנון הכנסת החליטו יושב ראש הכנסת והסגנים להעביר ל"דיון מהיר, בוועדת הכספים את הצעתם של חברי הכנסת מיקי לוי ואורן אסף חזן בנושא התקשרות חברת הנסיעות הממשלתית "ענבל", בהסכם לאספקת מערכות טכנולוגיות של שירותי תיירות בשווי מאות אלפי שקלים (ובמחזור של מיליוני שקלים) בפטור ממכרז, מזה למעלה מעשר שנים.

יצחק וקנין: נציג האוצר, אולי אתה תגיד לי באיזה סכום מדובר.

<אורית מאיר: המערכות האלה הן לא מערכות שעולות כסף.

<אורית מאיר: אלה מערכות שחברת ענבל, סוכנות הנסיעות הממשלתית, מקבלת בגין השימוש בהן החזר כספי.

<קריאה: היא לא מקבלת החזר כספי.

יצחק וקנין: מה הסכום הכספי הזה שהיא מקבלת כהחזר?

<אורית מאיר: כמה עשרות אלפי דולרים בשנה.

יצחק וקנין: את יכולה לומר לי כמה כסף?

<אורית מאיר: אני לא מתעסקת בזה.

יצחק וקנין: אוי ואבוי אם את לכאן ואני לא יודע את הסכומים.

יצחק וקנין: את ידעת מה סדר היום.

יצחק וקנין: אתה יכול לומר לי מה הסכומים?

<שחר צמח: מדובר בכמה עשרות אלפי דולרים בשנה.

<עומר שלומוביץ: אני אומר לך את הסכום.

<עומר שלומוביץ: אני סמנכ"ל בחברת סייבר, חברה המתחרה לחברה שמקבלת מענבל את האפשרות לא להתחרות.

<עומר שלומוביץ: בהערכה שלנו, אם מדובר על 70 אלף סגמנטים או מקטעי טיסה בשנה, זאת הערכה, ואם אנחנו משלמים בסביבות של בין ארבעה לשישה דולר לסגמנט, תעשה את החשבון לבד.

יצחק וקנין: 280 אלף דולר?

<עומר שלומוביץ: זה הסכום.

<עומר שלומוביץ: בערך.

<עומר שלומוביץ: זה הסכום שאנחנו מעבירים לחברות אתן אנחנו עובדים.

<עומר שלומוביץ: אגב, זאת לא רק ענבל.

<עומר שלומוביץ: אנחנו עובדים עם כל השוק.

יצחק וקנין: 280 אלף דולר.

<אורית מאיר: לחברת ענבל אין שבעים אלף סגמנטים בשנה.

<עומר שלומוביץ: אז יש חמישים אלף.

<אורית מאיר: גם לא חמישים אלף.

<עומר שלומוביץ: אז יש ארבעים אלף?

יצחק וקנין: רגע.

יצחק וקנין: אני נותן כאן את רשות הדיבור ולא אתה.

יצחק וקנין: תראי, בואי נעשה סדר.

יצחק וקנין: אני לא מכיר את הסיפור.

יצחק וקנין: פעם ראשונה אני שומע אותו ופעם ראשונה מתוודע אליו.

יצחק וקנין: אף אחד לא דיבר אתי ואני מנסה להבין את הדברים לעומק.

יצחק וקנין: אם את יודעת כמה, תגידי לנו, אבל אל תנסי לא לתת לנו נתון ולהתווכח על הנתון.

יצחק וקנין: הוא אמר נתון.

יצחק וקנין: או שתגידי לי נתון או שלא תאמרי.

<אורית מאיר: אני יכולה להגיד כמה סגמנטים יש לחברת ענבל.

<אורית מאיר: לצערי אני לא יכולה להגיד כמה כסף מקבלים על זה.

<אורית מאיר: אני יודעת שזה כמה עשרות אלפי דולרים.

מיקי לוי: אני מתנצל.

יצחק וקנין: שוב אני אומר.

יצחק וקנין: אם יש איזה עניין ספציפי שאתם נותנים פטור ממכרז לדבר הזה, תציגי לנו.

יצחק וקנין: אם אין סיבה ובסך הכול במשק צריכה להיות תחרות, לא מדובר כאן על איזה דבר שהוא מעל העננים שיש רק חברה אחת שיכולה לספק את זה.

יצחק וקנין: אתם לא נותנים הסבר משכנע למה פטור ממכרז.

יצחק וקנין: אני אומר את זה כי המינהל מעביר ארבעה מדורי גיהינום אנשים שיושבים על קרקע ומבקשים פטור ממכרז ומוכנים לשלם את המחיר המלא, אבל אף אחד לא נותן להם פטור.

יצחק וקנין: חייבים לעשות מכרז, חייבים שהם ייתנו הצעות מחיר.

יצחק וקנין: יכול להיות שהם גם יפסידו כסף אבל הם לא מוכנים לתת פטור ממכרז.

יצחק וקנין: אני קצת מתפלא על שאתם נותנים פטור ממכרז.

יצחק וקנין: זאת לא שנה אחת.

יצחק וקנין: אם אלה עשר שנים, צריכה להיות סיבה כלשהי.

יצחק וקנין: אם זו חברה פרטית, כולם שווים בני שווים.

יצחק וקנין: אם זו לא חברה פרטית אלא חברה ממשלתית שאתם רוצים לגבות אותה ולתת לה את כל הפעילות הזאת – אהלן וסהלן.

יצחק וקנין: אני לא מבין.

יצחק וקנין: אני רוצה שייתנו לי הסבר משכנע לגבי המהלך שאתם עושים כאן בפטור ממכרז אבל אני לא שומע הסבר משכנע.

יצחק וקנין: או שתתנו לנו את הסכומים המדויקים.

יצחק וקנין: תאמרו מה בדיוק הסכום, זו העלות הכספית, תאשרו את זה בוועדת הכספים, תאשרו את זה בגוף נורמלי שמאשר את הפעילויות הללו.

יצחק וקנין: עשר שנים.

מיקי לוי: אני יודע.

מיקי לוי: אני הגשתי את ההצעה.

יצחק וקנין: אבל אתה איחרת ידידי.

מיקי לוי: אני מתנצל.

מיקי לוי: אני מבקש בכל זאת את רשות הדיבור כי אני צללתי לנושא הזה גם בתפקידי הקודם.

יצחק וקנין: בבקשה.

מיקי לוי: תודה רבה אדוני.

מיקי לוי: נדמה לי שפעמיים הארכתם את המכרז.

מיקי לוי: את הפטור.

מיקי לוי: עשר שנים.

מיקי לוי: בתפקידי הקודם כסגן שר האוצר פניתי לחשבת הכללית ואמרתי לה: מיכל, עד כאן.

מיקי לוי: זה אולי כשר אבל מסריח.

מיקי לוי: אנחנו מאפשרים דבר כזה?

מיקי לוי: פנו אלי בטלפון לפני כמה ימים בניסיון לבטל את הדיון הזה ולא הסכמתי.

מיקי לוי: מוסיפים עכשיו שתי סוכנויות.

מיקי לוי: תבורכו.

מיקי לוי: לא.

מיקי לוי: אתם תצאו למכרז חדש ואין לי בעיה שהחברה הזאת שיש לה מנוע חיפוש תזכה.

מיקי לוי: אין לי בעיה.

מיקי לוי: אין לי בעיה.

מיקי לוי: אני לא נגד אמדיאוס.

מיקי לוי: אני לא נגדה.

מיקי לוי: אני לא מכיר אותה, אני לא מכיר את הבעלים שלה, אני לא יודע את מנוע החיפוש שלה.

מיקי לוי: אני לא מוכן שאנחנו משרדי הממשלה נותנים יד לדבר כזה והולכים נגד חוק המכרזים.

מיקי לוי: מיכאל עבאדי אמרה לי שאני צודק.

מיקי לוי: הממשלה התפרקה, לא יכולתי להמשיך ולטפל בזה ולכן הגשתי עכשיו בקשה לדיון מהיר.

מיקי לוי: אגב, נסעתי במשך חמש שנים, פעמיים אחת על חשבון המדינה.

מיקי לוי: פעם אחת נסעתי למיאמי כדי לתת הרצאה ולמכור בונדס ופעם שנייה, לא הייתה להם ברירה, התורכים ביקשו שאני אסע יחד עם עמר לפתוח משרד מודיעין בתורכיה במשרדי נאט"ו.

מיקי לוי: נסעתי פעמיים.

מיקי לוי: אף אחד לא יכול לשים עלי אצבע, ונסעתי בענייני עבודה.

מיקי לוי: לכן אני אומר לכם שזה לא תקין.

מיקי לוי: אחרי ההסבר שלכם ואת ההסבר של סגן החשב בשבוע שעבר שנתן לי בטלפון כדי לנסות ולהוריד אותי מהעניין הזה, אמרתי שאתם תוסיפו סוכנויות.

מיקי לוי: הם חשבו שאם הם יוסיפו סוכנויות, זה בסדר.

מיקי לוי: לא.

מיקי לוי: אתם תלכו לכל המכרז מהתחלה.

מיקי לוי: מנועי החיפוש שקיימים, שייגשו עשרים.

מיקי לוי: אני מחפש את טובת המדינה.

יצחק וקנין: אני מנסה להבין.

יצחק וקנין: האינטרס הכי גדול הוא האינטרס שלהם, לא של חברת ענבל ולא שלחברת אמדיאוס.

יצחק וקנין: אתם חברת אמדיאוס?

<עומר שלומוביץ: אמדיאוס הוא המתחרה.

<עומר שלומוביץ: אני חברת סייבר אבל הם נותנים לאמדיאוס.

יצחק וקנין: אני חושב שהאינטרס שלכם הוא להוזיל את המחיר.

יצחק וקנין: מאיפה אתם יודעים מה תקבלו?

יצחק וקנין: אולי אתם משלמים יותר?

מיקי לוי: עוד משהו.

מיקי לוי: אדוני, ברשותך.

מיקי לוי: לי אין ארגז כלים ואני כבר לא ניצב במשטרת ישראל.

מיקי לוי: גברתי ואדוני, אני כבר לא ניצב במשטרת ישראל ואין לי ארגז כלים לבצע חקירות אבל אני לוקח רק בשוליים את כתבות הרקע ואת התחקירים שנעשו במדיה ששמו סימן שאלה גדול.

מיקי לוי: אני התעוררתי בגלל המדיה, בגלל הכתבות.

מיקי לוי: איך לא התעוררתם?

מיקי לוי: אני לא מבין, זה נוח לכם?

מיקי לוי: חס וחלילה, אני מתנצל, אני לא מטיל ספק באמינותו של אף אחד, אבל היו תחקירים שאמרו שאנשים שם מקבלים ומקבלים, נסיעות וכולי.

מיקי לוי: אני לא רוצה לומר שמות, מבחינתי הם כשרים לחלוטין, אבל רק בגלל הנושא הזה חובתנו לצאת למכרז.

מיקי לוי: הבטחתם לי לצאת למכרז.

מיקי לוי: שתקתי.

מיקי לוי: שתקתי שנה שלמה.

מיקי לוי: לא יצאתם למכרז.

מיקי לוי: עכשיו, כשראיתם שאני נחוש להפוך את זה, אז באתם באיזו הצעה ששתי סוכנויות יצטרפו?

מיקי לוי: לא.

מיקי לוי: תבורכו עם עשרים סוכנויות.

מיקי לוי: אני מדבר על מנוע חיפוש.

מיקי לוי: אתם לא תעבדו עלי.

מיקי לוי: שייגשו שלושה מנועי חיפוש, ארבעה ותגידו שאתם בוחרים שניים, תגידו שאתם בוחרים אחד, מה שאתם רוצים, אני לא נכנס למכרז.

מיקי לוי: זה מרגיז אותי.

יצחק וקנין: ודאי.

יצחק וקנין: לא רק אותך.

יצחק וקנין: זה גורם לנו להרים גבה לגבי ההתנהלות הזאת.

יצחק וקנין: אני לא מבין למה זה כך וחושב שהיה נוח לכם לצאת למכרז.

<אורית מאיר: הסוגיה הזאת אכן עלתה לפני שנה וקצת בענבל.

<אורית מאיר: היציאה למכרז עוכבה על ידי החשב הכללי מכיוון שהוא בחן את כל תהליך הנסיעות ונוהל הנסיעות של עובדי המדינה.

<אורית מאיר: בתקופה האחרונה קיבלנו אור ירוק לצאת למכרז ואכן יצאו למכרז בקרוב.

מיקי לוי: לא.

מיקי לוי: תדייקי.

מיקי לוי: האם מכרז למנועי חיפוש או רק לסוכנויות?

מיקי לוי: אל תעבדו עלינו.

<אורית מאיר: למנוע חיפוש ספציפי.

<שחר צמח: למנוע חיפוש של חברת ענבל.

<אורית מאיר: למנוע חיפוש של חברת ענבל לנושא טיסות.

<שחר צמח: אני רוצה לתת כמה הערות לדברים שנאמרו כאן.

<שחר צמח: ראשית, העלות היא לא עלות לחברת ענבל.

מיקי לוי: זה אנחנו יודעים.

<שחר צמח: חשוב להדגיש את זה כי אף אחד כאן לא אמר את זה.

מיקי לוי: העלות היא לא לענבל.

<שחר צמח: היא לא עלות למדינה.

מיקי לוי: נכון.

<שחר צמח: זה דבר ראשון.

<שחר צמח: דבר שני, כמו שאורית אמרה, אכן החשב הכללי ביקש להמתין עם המכרז כדי לבדוק את כל תהליך הנסיעות לחוץ לארץ.

<שחר צמח: בגלל שלא ידעו איך ייראה התהליך הזה, אז לא רצו לצאת למכרז ולהתקשר עם חברה חדשה.

<שחר צמח: ההוראה הייתה שברגע שהתהליך הזה יסתיים, במידה ועדיין התוכנה תהיה רלוונטית, יצאו למכרז.

<שחר צמח: ואכן, כמו שאמר חבר הכנסת, סוכנות הנסיעות נשארת.

<שחר צמח: במקביל יהיו עוד שתי סוכנויות נסיעות פרטיות שכל אחת מהן תעבוד כמובן עם איזו תוכנה שהיא רוצה וגם סוכנות ענבל תצא למכרז לתוכנה חדשה שתתחרה מול אמדיאוס.

מיקי לוי: עבר כבר יותר זמן ממה שאתם אומרים.

מיקי לוי: ב-15 ביוני 2016 נכתב בכתבה שפורסמה כי בכירים במשרד החוץ – ואני לא מפנה אצבע מאשימה, אני נזהר ואני מזהיר את עצמי עם ראיות לכאורה – מדווחים שסוכנות הנסיעות הממשלתית מנפיקה לעובדי המדינה כרטיסי טיסה במחירים מופקעים אך כפי שנטען בכתבה אחרת מיום ה-19 ביוני, שעובדי חברת ענבל ומשפחותיהם מקבלים טובות הנאה לכאורה וכולי.

מיקי לוי: כולם נקיים.

מיקי לוי: אני לא מפנה אצבע מאשימה אבל תגידו לי איך אתם לא מתעוררים.

מיקי לוי: אתם ישנים בלילה בשקט?

מיקי לוי: זה אות קין על מצחנו בלי להוכיח את אשמתנו.

<יעל יסכה טבק: התאחדות משרדי הנסיעות.

<יעל יסכה טבק: תודה רבה על הדיון שהוא דיון חשוב וראוי.

<יעל יסכה טבק: אנחנו באמת רוצים להתייחס גם למסגרת הגדולה.

<יעל יסכה טבק: משרדי נסיעות הוא אחד הענפים הכי תחרותיים בישראל.

<יעל יסכה טבק: רק בהתאחדות אצלנו חברים 400 חברים.

<יעל יסכה טבק: כלומר, 400 משרדי נסיעות וגם מחוץ להתאחדות יש נוספים.

<יעל יסכה טבק: חבל לא לנצל את המבנה התחרותי הזה כדי להוזיל את כל העלויות.

<יעל יסכה טבק: בסופו של דבר, אלה כספי ציבור וכספי מדינה.

<יעל יסכה טבק: אם יפתחו בכלל את נושא הנסיעות לחוץ לארץ לתחרות גם לשוק הפרטי, אנחנו בטוחים – דיבר חבר הכנסת לוי על הכתבה של מר איתמר אייכנר – שאפשר יהיה להוזיל בעשרות אחוזים את עלות נסיעות עובדי המדינה.

<עומר שלומוביץ: אני רוצה להודות לחבר הכנסת מיקי לוי שליווה אותנו בתהליך הזה.

<עומר שלומוביץ: אני נציג של חברה אמריקאית.

<עומר שלומוביץ: לא יכול להיות שמשרדי ממשלה מדירים חברות אמריקאיות שהן לגיטימיות והמתחרות הגדולות בעולם.

<עומר שלומוביץ: יושבת כאן חברה ושואלים אותנו איך זה יכול להיות שבישראל אתם לא מצליחים להיכנס.

<עומר שלומוביץ: אנחנו מטיסים בכל העולם.

<עומר שלומוביץ: זאת שאלה שצריכה להישאל.

יצחק וקנין: הדבר ברור ונהיר לחלוטין.

יצחק וקנין: אין יותר מה לטחון את זה.

יצחק וקנין: אני מבין שיש התחייבות כאן לצאת למכרז.

יצחק וקנין: אני רוצה לוחות זמנים.

יצחק וקנין: תוכלו לומר לנו מתי פחות או יותר?

<אורית מאיר: אין לי תאריך.

יצחק וקנין: חודש, חודשיים?

<אורית מאיר: בחודשים הקרובים.

יצחק וקנין: חודשיים.

יצחק וקנין: אני נותן לזה דד ליין.

יצחק וקנין: עד ה-31 במאי.

יצחק וקנין: שלושה חודשים ולא יותר.

יצחק וקנין: עד ה-31 במאי או שאתם מודיעים שיצאתם למכרז ואז נפטור את העניין מדיון בוועדה, ואם לא, נקיים דיון נוסף בוועדה כדי לעקוב אחרי התהליך.

יצחק וקנין: עד ה-31 במאי אני מבקש לדווח לוועדה.

יצחק וקנין: תודה רבה לכולם.